DA Den Europæiske Unions Tidende C 387/8

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2014/C 387/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I HENHOLD TIL ARTIKEL 9

»CEREZA DEL JERTE«

EF-Nr.: ES-PDO-0105-01121-27.6.2013

BGB ( ) BOB ( X )

1. Afsnit i varespecifikationen, som berøres af ændringen

—

☐

—

☒

—

☐

—

☒

—

☐

—

☐

—

☒

—

☒

—

☒

2. Type ændring(er)

—

☒

—

☐

—

☐

—

☐

3. Ændring(er)

3.1. Ændringer i rubrik B »Beskrivelse af produktet«

Punkt B.3. Produktets kendetegn

Nedenstående tabel viser de nye værdier for sukkerindhold (målt i Brix-grader) og syreindhold, som erstatter de værdier, der er angivet i den aktuelle varespecifikation og i det tilhørende enhedsdokument for hver af de beskyttede sorter.

Tabel 1: Sukkerindhold, form, mindstestørrelse og pH-værdi for kirsebær med beskyttet oprindelsesbetegnelse, opstillet efter sort

Sort Sukkerindhold (målt i Brix-grader) Form Mindstestørrelse pH-værdi Mindst Højst Gennemsnit Mindst Højst Gennemsnit Navalinda 12 21,60 14 Flad 21 mm 3,80 4,70 4,25 Ambrunés 14 25,80 20 Flad 21 mm 3,65 4,85 4,25 Pico Colorado 13,90 26,40 21 Aflang 21 mm 3,80 4,70 4,25 Pico Negro 11,80 25,60 19 Aflang 21 mm 3,80 4,90 4,35 Pico Limón Negro 15,40 26,80 20 Aflang 21 mm 3,80 4,70 4,25

Nedenstående tabel er en gengivelse af tabellen i den gældende varespecifikation.

Tabel 2: Sukkerindhold, syreindhold og form af kirsebær under den beskyttede oprindelsesbetegnelse, opstillet efter sort

Sort Sukkerindhold (målt i Brix-grader) Form Mindstestørrelse (*) Syrlighed (målt i mækv/100 ml) Mindst Højst Gennemsnit Mindst Højst Gennemsnit Navalinda 12 16 14 Flad 21 mm 9,55 10,45 10,00 Ambrunés 18 21 20 Flad 21 mm 7,46 16,42 11,94 Pico Colorado 17 23 21 Aflang 21 mm 7,46 16,42 11,94 Pico Negro 17 24 19 Aflang 21 mm 7,46 16,42 11,94 Pico Limón Negro 17 24 20 Aflang 21 mm 7,46 16,42 11,94

Begrundelse

De seneste års teknologiske fremskridt kombineret med omhyggelig udførelse af forskellige analyser har medført en forbedring af analyseteknikkerne, som er blevet mere pålidelige og præcise.

Det er således blevet nødvendigt at ændre de parametre, der er angivet i den oprindelige varespecifikation, af følgende grunde:

1) Brix-grader. Det gennemsnitlige sukkerindhold er højere end det sædvanlige indhold med et brydningsindeks, som ved optimalt modne bær varierer fra 12 til 20 g/100 g frisk vægt alt efter sorten. Resultaterne af de analyser (til den beskyttede oprindelsesbetegnelse »Cereza del Jerte« bruges de akkrediterede laboratorier …), der er udført i forbindelse med den kontrol af produktet, som kontrolorganets inspektører har foretaget gennem flere år, viser, at de værdier, der angives i Brix-grader i den nuværende varespecifikation, adskiller sig fra dem, der findes i virkeligheden. I øvrigt har resultaterne af de forskellige undersøgelser, som er udført med forskellige analyserede stikprøver af bær på forskellige modningstrin (Brix-grader ændrer sig med kirsebærrets modning), gjort det muligt at fastslå værdierne i ovenstående tabel. Da alle disse produkter indgår i markedsføringen af det certificerede produkt, er det derfor nødvendigt, at erstatte de tidligere bestemte værdier med disse nye værdier.

2) pH-værdi. Målingen af surhed i milliækvivalenter/100 ml æblesyre er et af de parametre, der er fastlagt som kriterium for produkter med denne beskyttede oprindelsesbetegnelse. Det beskyttede produkt er en letfordærvelig frugt med en temmelig kort holdbarhed. Derfor er det yderst vigtigt, at man hurtigt kan finde resultaterne for de parametre, der angiver frugtens kvalitet. Den surhedsværdi, der kræves i øjeblikket (i milliækvivalenter/100 ml æblesyre), skal fastlås i laboratorier, som i videst muligt omfang skal være akkrediterede. Det giver sig udslag i et længere tidsinterval, som er af afgørende betydning, hvis man vil markedsføre frugten på de bedst mulige betingelser. Det bliver mere og mere almindeligt og anerkendt af markedet og sektoren at bestemme pH-værdien af frugten af flere årsager: — hurtig opnåelse af resultater. De organer, der for nuværende har til opgave at måle pH-værdier, er i stand til at levere data for surheden in situ og på kort tid. Ligeledes er de opnåede resultater behæftet med en meget ringe usikkerhed, hvilket gør, at inspektøren hurtigt kan træffe beslutninger på grundlag af pålidelige oplysninger — hyppig brug af denne værdi i sektoren. pH-værdien betragtes som en indikator for alle fødevarers smag, især frugt og grønt — kvaliteten af de oplysninger, som værdien giver om frugtens udvikling og holdbarhed i forhold til andre parametre, er klart højere. Derfor foreslås det at erstatte de surhedsværdier, som fremgår af den aktuelle varespecifikation, med de pH-værdier, der ses i tabel 1. På samme måde som med Brix-værdierne, er de værdier, der foreslås i ovenstående tabel, resultatet af forskellige analyser, der er udført i forbindelse med den kontrol af produktet, som kontrolorganets inspektører har foretaget gennem flere år, og derefter af forskellige organer (Institut Technologique Agroalimentaire) og akkrediterede laboratorier.

3.2. Ændringer i rubrik D »Elementer, der beviser, at produktet stammer fra det geografiske område«

Flere afsnit er ændret for at tilpasse indholdet til det nye certificeringssystem i henhold til standard UNE-EN 45011/ISO-IEC 17065, som kontrolorganet (certificeringsorgan med akkreditering til at kontrollere overholdelsen af førnævnte standard) anvender, og for at forkorte, forenkle og ajourføre den oprindelige ordlyd af varespecifikationen med henblik på at tilpasse den til de reelle forhold i sektoren, når denne fremsender ansøgninger om beskyttede betegnelser.

I dette afsnit beskrives den kontrol- og certificeringsproces, som er nødvendig for at garantere produktets oprindelse og kvalitet foruden de egenskaber, som det skal være i besiddelse af.

De ændringer, der er foretaget i dette afsnit, vedrører dokumentets form, og i intet tilfælde vedrører indholdet og den nye ordlyd de elementer, der beviser, at produktet hidrører fra det pågældende geografiske område. De vigtigste ændringer er følgende:

— I afsnit 1 (punkt 1) angives det, at: »»Picotas« og/eller kirsebærrene kommer udelukkende fra registrerede bedrifter i dyrkningsområdet. Disse bedrifter er entydigt registreret i en database, der danner en liste over områderne med angivelse af alle producenter og en beskrivelse af træerne efter størrelse, alder, sort, beplantningstype, dyrkningssystem og andre variable.« Denne tekst erstattes af følgende afsnit: »»Picotas« og/eller kirsebærrene kommer udelukkende fra registrerede bedrifter i dyrkningsområdet. Disse bedrifter er entydigt registreret i de forskellige registre over den beskyttede oprindelsesbetegnelse.«

— I afsnit 2 angives det, at: »Hvert år aflægger kontrolorganets tilsynsførende vilkårligt fordelte besøg hos ca. 10 % af de registrerede bedrifter (dvs. ca. 400 om året) for at kontrollere på stedet, om producenternes fremsendte data er nøjagtige og pålidelige. Ligeledes hvert år fastsættes der en frist for ændring af oplysninger for at få indsamlet ændringerne og ajourført de eksisterende data.« Denne tekst erstattes af følgende afsnit: »Hvert år foretager kontrolorganet for den beskyttede oprindelsesbetegnelse sådanne kontroller af bedrifter, godkendte afsendere og produkter, som er nødvendige for at sikre, at alle betingelser er opfyldt for at garantere, at produktet kommer fra området.« »Med regelmæssige mellemrum fastsættes der en frist for ændring af oplysninger for at tage hensyn til ændringerne og ajourføre de eksisterende data.«

— Ligeledes slettes afsnit 5, hvori kvalitetssikringsprocessen beskrives, for at tilpasse teksten til de aktuelle konstateringer, som beskrives i afsnit 4 og andre afsnit i denne rubrik D, og som har samme formål: Afsnit 5: »Kvalitetssikringsprocessen bygger på daglig udtagning af stikprøver af de forskellige partier og i forskellige lagre, idet mængden af frugt, der indgår i stikprøverne, er proportional med den mængde frugt, der indkommer til hvert lager. Produktet undergår en grundig inspektion, hvor det bl.a. kontrolleres, at frugten faktisk kommer fra den registrerede bedrift, at indhold og mærkning stemmer overens, at produktet er optimalt modent, at det er fuldstændig ensartet med hensyn til farve og størrelse, at det er fejlfrit, at det overholder paknings- og identifikationsregler, at vægten er nøjagtigt angivet osv.«

— I afsnit 8 står følgende: »Kontrollen af identifikatorerne i henhold til nummerserierne registreres nøje for at hindre ethvert forsøg på svindel. Identifikatorregistret og nærmere betegnet sammenligningen af data heri med høstmængderne for hvert registreret lager gør det muligt meget hurtigt at få øje på uregelmæssigheder og spore hændelserne på ethvert trin i leverings- og salgskæden.« Denne tekst erstattes af følgende tekst: »Kontrollen af identifikatorerne i henhold til nummerserierne registreres nøje, hvilket gør det muligt at hindre ethvert forsøg på svindel.«

— I afsnit 9 præciseres følgende: »Alle kontroller, stikprøver og analyser, der foretages for at verificere overholdelsen af samtlige krav, foretages i overensstemmelse med kvalitetshåndbogen og procedurehåndbogen. Kontrolorganet lader analyserne udføre hos organer, som opfylder kravene i standarden ISO-EN 17025.« Denne tekst erstattes af følgende tekst: »Hvis den virksomhed, der skal markedsføre varen, opfylder gældende betingelser for certificering, udarbejder kontrolorganet for den beskyttede oprindelsesbetegnelse »Cereza del Jerte« efter at have udført kontrolopgaverne et dokument til bevis for udstedelsen af det tilhørende certifikat for virksomhedens produkter.«

— I afsnit 10 angives det, at: »Efter afslutning af alle ovennævnte kontroller evaluerer kontrolorganets rådgivende udvalg, som består af repræsentanter for alle berørte parter, de opnåede resultater for at træffe en upartisk og objektiv beslutning. Hvis certificeringsudvalget beslutter at udstede certifikatet, fremsender kontrolorganet det pågældende certifikat til den registrerede virksomhed. Produktet markedsføres med oprindelsesgaranti, hvilket ses af etiketten eller den nummererede kontroletiket udstedt af kontrolorganet.« Denne tekst erstattes af følgende tekst: »Produktet markedsføres med oprindelsesgaranti, hvilket sker i form af en etiket eller en nummereret kontroletiket udstedt af kontrolorganet.«

Som allerede anført skyldes disse ændringer den nødvendige tilpasning af varespecifikationens oprindelige ordlyd til den aktuelle situation, efter at der er sket ændringer i kontrolorganet, som har til opgave at kontrollere varespecifikationen for den beskyttede oprindelsesbetegnelse »Cereza del Jerte«, uden at dette berører de elementer, der beviser, at produkter stammer fra oprindelsesbetegnelsens afgrænsede geografiske område.

3.3. Ændringer i rubrik G »Kontrolorgan«

Postadressen ændres og erstattes af følgende:

Adresse: Polígono Industrial. Centro de Empresas. Carretera Nacional 110, Km. 381,400. 10613 Navaconcejo (Cáceres), España.

Det anføres, at kontrolorganet er akkrediteret vedrørende standard UNE-EN 45011.

3.4. Ændringer i rubrik H »Mærkning«

Ændringen i denne rubrik består i, at andet afsnit om tilladelse til etiketter slettes, og de to logoer for henholdsvis »Cereza del Jerte« og »Cereza del Jerte + Picota« indsættes, så forbrugeren ikke vildledes, når vedkommende skal vælge en vare.

3.5. Ændringer i rubrik I »Krav i nationale bestemmelser«

I medfør af artikel 7 i forordning (EU) nr. 1151/2012 og af hensyn til forenkling og klarhed i varespecifikationen slettes dette afsnit, da det ikke er væsentligt og ikke fremgår af listen vedrørende denne rubrik.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»CEREZA DEL JERTE«

EF-Nr.: ES-PDO-0105-01121-27.6.2013

BGB ( ) BOB ( X )

1. Betegnelse

»Cereza del Jerte«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.6: Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede oprindelsesbetegnelse »Cereza del Jerte« omfatter udelukkende sødkirsebær, der skal konsumeres friske, af arten Prunus avium L. og herunder af en af de lokale sorter »Navalinda«, »Ambrunés«, »Pico Limón Negro«, »Pico Negro« og »Pico Colorado«.

Kirsebærsorterne med den beskyttede oprindelsesbetegnelse opdeles i to typer:

— hjertekirsebær (picotas): varianterne »Ambrunés«, »Pico Negro«, »Pico Colorado« og »Pico Limón Negro«. Størstedelen af produktionen kommer fra denne gruppe, kaldet »picota«, som består af kirsebær, der adskiller sig mest ved, at de selv løsner sig fra stilken, når de plukkes

— med stilk: »Navalinda«.

Kirsebær fra Jerte er kendetegnet ved deres rødlige farve, og de er som oftest vinrøde eller purpurrøde. Alt efter sorten er frugtkødet fast og sprødt med en farve, der varierer fra rød til gul eller cremefarvet, mens saften er rød til farveløs. Frugternes form kan variere mellem nyreformet, flad, rund og aflang. Alt efter sorten er stenen mellemstor, stor eller meget stor og dens form rund eller aflang.

I følgende tabel angives de vigtigste krav til sukkerindhold (målt i grader Brix), frugtens form, mindstestørrelse og pH-værdi.

Sukkerindhold, form, mindstestørrelse og pH-værdi for kirsebær med beskyttet oprindelsesbetegnelse, opstillet efter sort

Sort Sukkerindhold (målt i grader Brix) Form Mindste størrelse pH-værdi Mindst Højst Gennemsnit Mindst Højst Gennemsnit Navalinda 12 21,60 14 Flad 21 mm 3,80 4,70 4,25 Ambrunés 14 25,80 20 Flad 21 mm 3,65 4,85 4,25 Pico Colorado 13,90 26,40 21 Aflang 21 mm 3,80 4,70 4,25 Pico Negro 11,80 25,60 19 Aflang 21 mm 3,80 4,90 4,35 Pico Limón Negro 15,40 26,80 20 Aflang 21 mm 3,80 4,70 4,25

Kirsebær med den beskyttede oprindelsesbetegnelse »Cereza del Jerte« tilhører udelukkende kategorien »extra« i overensstemmelse med handelsnormerne for kirsebær, som er vedtaget ved Kommissionens forordning (EF) nr. 214/2004 (4).

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Alle etaper af produktionen skal finde sted i det afgrænsede geografiske område:

plantning og dyrkning, primært på små bedrifter anlagt på terrasser og stejle skråninger, som vanskeliggør enhver mekanisering af produktionen, jordarbejde (jordbearbejdning, gødskning, beskæring) og håndplukning.

3.6. Særlige regler vedrørende udskæring, rivning eller emballering osv.

Pakningen og emballagen garanterer total beskyttelse af produktet. Emballagematerialerne udvælges med omhu for at undgå forringelser. Indholdet af hver emballage skal være ensartet med hensyn til oprindelse, sort, kvalitet og størrelse. Det skal være delvist synligt, og den synlige del skal være repræsentativ for hele indholdet.

Pakningen af kirsebær med den beskyttede oprindelsesbetegnelse »Cereza del Jerte« skal foregå i det afgrænsede geografiske område, hvilket er et nødvendigt krav for at bevare produktets kvalitet og sikre kontrol og sporbarhed i hele certificeringsprocessen frem til afslutningen.

3.7. Specifikke mærkningsregler

Ud over de generelle oplysninger, som gældende lov foreskriver, skal navnet på den beskyttede oprindelsesbetegnelse og virksomhedens særlige kendetegn fremgå af emballagen.

Kontrolorganet har to versioner af logoet til rådighed. De bruges som følger:

Logoet for »Cereza del Jerte«: Dette logo herunder kan bruges til alle kirsebær, herunder sorterne i picotas-gruppen.

Logoet for »Cereza del Jerte« + »Picota«: Dette logo herunder anvendes udelukkende til sorterne i picotas-gruppen for ikke at forvirre forbrugerne.

Uanset emballagetypen, som kirsebærrene afsendes i med henblik på markedsføring, skal denne påsættes en kontroletiket eller en nummereret identifikator af kontrolorganet.

4. Præcis afgrænsning af det geografiske område

Dyrkningsområdet ligger i de nordlige egne af provinsen Cáceres. Dette område udgøres af følgende kommuners landområde, fordelt på de tre regioner:

— VALLE DEL JERTE: Barrado, Cabezuela del Valle, Cabrero, Casas del Castañar, El Torno, Jerte, Navaconcejo, Piornal, Rebollar, Tornavacas og Valdastillas

— LA VERA: Aldeanueva de la Vera, Arroyomolinos de la Vera, Cuacos de Yuste, Garganta la Olla, Gargüera, Guijo de Santa Bárbara, Jaraíz de la Vera., Pasarón de la Vera og Torremenga

— VALLE DEL AMBROZ: Cabezabellosa, Casas del Monte, Gargantilla, Hervás, Jarilla og Segura de Toro.

Den tætte forbindelse mellem kvalitet, bedrifternes beliggenhed i bjergegne og dyrkningstypen udelukker landbrugsområder og -bedrifter, som ikke ligger i bjergene, fra den beskyttede oprindelsesbetegnelses geografiske område. Således udelukkes:

— landbrugsbedrifter i regionen La Vera, som ligger lavere end 500 m over havet

— landbrugsbedrifter i regionen Valle del Ambroz, som ligger lavere end 600 m over havet.

Dyrkningsområdet er sammenfaldende med paknings- og emballeringsområdet.

5. Tilknytning til det geografiske område

5.1. Det geografiske områdes egenart

Historisk tilknytning

Navnet »Jerte« eller »Valle del Jerte« er tæt knyttet til kirsebærrene. I Spanien forbinder mange forbrugere næsten automatisk stedet med produktet og omvendt. Området er således meget kendt for sine fremragende kirsebær og især for sine »picotas«.

Det formodes, at kirsebærtræet blev indført af araberne, og at det havde tilpasset sig disse jorder, da de nye indbyggere efter tilbageerobringen kom til. Dog er de tidligste pålidelige beviser for træets eksistens fra det 14. århundrede.

Den 2. juni 1352 slog en gruppe af kongens udsendinge sig ned for natten i en af områdets landsbyer. De høje herrer smagte her ørred og kirsebær, som allerede på det tidspunkt udmærkede sig og havde så fin en kvalitet, at man kunne byde det til sådanne fornemme gæster.

I de følgende århundreder fortsatte og udvikledes dyrkningen. Den berømte spanske læge Luis de Toro nævner i det 16. århundrede kirsebærrene fra Jerte og fremhæver dem for deres størrelse, farve og smag.

Da kastanjetræet bukkede under for »minérmøl« i det 18. århundrede, begyndte kirsebærtræet at fremtræde som et reelt økonomisk alternativ. I slutningen af det 18. århundrede og i hele det 19. århundrede vandt kirsebærplantagerne indpas i Jerte-dalen og i de to nærliggende dale.

Allerede i løbet af de første årtier af det 19. århundrede forsikrede historieskriverne, at det bedste fra området »… er kirsebærrene, som derfor er meget værdsat af hoffet …«. I løbet af hele det 19. århundrede bredte kirsebærdyrkningen sig til alle landsbyer, så området allerede i begyndelsen af det 20. århundrede var velkendt for »sine velsmagende kirsebær«.

Naturbestemt tilknytning

De fem beskyttede sorter er lokale og stammer fra enten Jerte-dalen eller de nærliggende dale Ambroz-dalen og La Vera-dalen. De findes næsten kun i dette dyrkningsområde, da forsøg på beplantning på andre breddegrader hidtil ikke har været nogen succes.

Forskellige forfattere har påpeget, at tilstedeværelsen af sorter uden stilk i Jerte-dalen er resultatet af en langvarig akklimatiseringsproces og mere eller mindre bevidst udvælgelse på basis af forskellige stammer af Prunus avium L., der fra gammel tid har vokset i disse dale mellem bjergene som lokalt forekommende art.

Ud over det forbedringsarbejde og udvælgelse ved klonavl, som Jertes indbyggere har udført, har miljøfaktorer som luftfugtigheden, der er høj selv i sommermånederne, de lette vinde i dalen, beliggenheden, det gennemsnitlige årlige antal solskinstimer, højden over havet, mikroklimaet og jordens surhedsgrad været afgørende.

Ejendommenes fordeling og den vanskelige topografi skaber et havelignende landskab inddelt i små, til tider minimale, terrasser støttet af mure, hvor jordbearbejdning i høj grad foregår uden brug af mekaniske hjælpemidler.

Derfor er produktets egenskaber bestemt af brugen af et specifikt plantemateriale, der er tilpasset og akklimatiseret de miljøforhold, som er karakteristiske for Jerte-dalen og de nærliggende dale, men også af det særprægede ved et dyrkningssystem, hvor kirsebærdyrkningen drives ud fra kulturelle traditioner, der bygger på små familiebrug. For bedrifterne, der normalt består af terrasseinddelte jordlodder på stejle bjergskråninger, hvor mekanisering er vanskelig, opvejes det lave udbytte af den fremragende kvalitet.

5.2. Produktets egenart

Den beskyttede oprindelsesbetegnelse »Cereza del Jerte« omfatter udelukkende sødkirsebær, der skal konsumeres friske, af arten Prunus avium L. og herunder af en af de lokale sorter »Navalinda«, »Ambrunés«, »Pico Limón Negro«, »Pico Negro« og »Pico Colorado«.

Bærret har en rødlig farve, hvis intensitet varierer alt efter sorten. Kirsebærrene er som oftest vinrøde eller purpurrøde, idet det primært er typen »picota«, der høstes i området, og navnlig sorten »Ambrunés«.

»Picotas« kaldes de kirsebær, der adskiller sig mest ved, at de selv løsner sig fra stilken, når de plukkes, uden at det ødelægger kvaliteten, gør dem mindre modstandsdygtige over for håndtering eller gør dem mere letfordærvelige. De kirsebærsorter, der kaldes »Ambrunés«, »Pico Negro«, »Pico Limón Negro« og »Pico Colorado« tilhører denne gruppe.

Frugternes form kan variere mellem nyreformet, flad, rund og aflang.

Alt efter sorten er frugtkødet meget fast og sprødt, og farven er rød lige som saften. Frugtkødets farve kan variere fra rød til gul eller cremefarvet og saftens farve fra rød til farveløs. Frugtkødets og saftens farve ændrer sig generelt ikke, særlig ikke saftens farve.

Stenen er et af de mest uforanderlige kendetegn. Størrelsen varierer fra mellemstor til stor eller meget stor (sorterne »Navalinda« og »Ambrunés«). Formen er rund (»Ambrunés«), rund til aflang (»Pico Colorado«) eller aflang (»Pico Limón Negro«).

Forholdet mellem sten og frugt giver en værdi, der kan svinge fra mellem (»Pico Colorado«) til stor/meget stor (»Pico Limón Negro«, »Navalinda« og »Ambrunés«).

Hvad stilken angår, er der store forskelle i længde og tykkelse:

— længde: mellem (»Ambrunés« og »Navalinda«) og lang (»Pico Negro« og »Pico Colorado«)

— tykkelse: tynd (»Pico Negro« og »Pico Colorado«), mellem (»Ambrunés« og »Navalinda«).

Hvad angår organoleptiske egenskaber er det gennemsnitlige sukkerindhold højere end det sædvanlige med et brydningsindeks, som ved optimalt modne bær varierer fra 12 til 24 g/100 g frisk vægt alt efter sorten.

Kirsebær med den beskyttede oprindelsesbetegnelse »Cereza del Jerte« skal udelukkende tilhøre kategorien »extra« i overensstemmelse med handelsnormerne for kirsebær, som er vedtaget ved forordning (EF) nr. 214/2004.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

De beskyttede sorter kommer næsten udelukkende fra dette område, idet forsøgene på at dyrke dem andre steder hidtil ikke er lykkedes, og de udvikler sig ikke godt, når jordbundsforhold, højde over havet, solskinstimer, fugtighed og vindforhold ikke er de rette.

Tilstedeværelsen af sorter uden stilk i Jerte-dalen er resultatet af en langvarig akklimatiseringsproces og mere eller mindre bevidst udvælgelse på basis af forskellige stammer af Prunus avium L., der fra gammel tid har vokset i disse dale mellem bjergene som lokalt forekommende art.

Ud over det forbedringsarbejde og udvælgelse ved klonavl, som Jertes indbyggere har udført, har klimatiske faktorer som

— fugtigheden, der er høj selv i sommermånederne

— de lette vinde i dalen, beliggenheden, det gennemsnitlige årlige antal solskinstimer, højden over havet, mikroklimaet og jordens surhedsgrad været afgørende.

— Terrænforhold. Dyrkningen foregår på skråningerne fra bunden af de tre dale og indtil en højde af over 1 200 m. De niveauer, der ligger mellem 600 m over havet og den maksimale højde, er de bedst egnede til dyrkning af de kirsebærsorter af typen »picota«, som sammen med de øvrige sorter gennemgår en gradvis modning, som strækker sig fra slutningen af april til begyndelsen af august.

— Områdets jordbund er generelt kendetegnet ved et tykt lag, ikke ret kompakt, løs, sandholdig jord. Jorden er generelt naturligt veldrænet. pH-værdien er altid sur på grund af plantematerialet med værdier på mellem 5 og 5,5. Disse generelle kendetegn for jordbundsforholdene er glimrende for udviklingen af den dominerende sort (Prunus avium eller fuglekirsebær) og lokale kirsebærsorter.

— Klima. De tre dale, der indgår i det afgrænsede geografiske område, har disse særlige klimatiske kendetegn på grund af deres snævre og dybe profil samt den sydvendte beliggenhed. Det forrevne bjerglandskab og højdeforskellene fra bjergkam til flodseng giver en ulige fordeling af solskinstimer og temperaturer og afføder sommetider ekstreme forskelle i varmegrader. Disse klimatiske variationer er årsag til en vækstcyklus og blomstrings-/modningsperiode, der som ovenfor angivet er uensartet og strækker sig over sæsonen, hvilket resulterer i meget markante forskelle i høsttidspunkt. For en given kirsebærsort kan modningstidspunktet variere med over 20 dage.

Hvad angår fugtighed, viser måneds- og årsindekset for nedbørsfordelingen, at området har et fugtigt middelhavsklima med en kort og markant sommertørkeperiode på grund af de beskedne nedbørsmængder i de varme måneder juli og august.

Trods det generelt varme klima set ud fra årets gennemsnitstemperaturer er der meget store forskelle i temperaturen gennem de forskellige årstider. De registrerede udsving i temperaturene vidner om et meget barsk klima.

Alt i alt kan man sige, at samtlige ovenfor beskrevne særlige kendetegn vedrørende terræn, jordbund, klima og fugtighed er nødvendige for at opnå et så typisk og autentisk produkt som »Cereza del Jerte«. Hvis en af faktorerne skulle forsvinde, ville det ikke være muligt at dyrke dette produkt.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006 (5))

http://aym.juntaex.es/NR/rdonlyres/DEAAADC4-16EB-4424-985B-4A40BE02ECF4/0/PliegoCerezaJertemodificado.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning .(EU) nr. 1151/2012.

(3) Erstattet af forordning (EU) nr. 1151/2012.

(4) EUT L 36 af 7.2.2004, s. 6.

(5) Se fodnote 3.